Document ID: 32014D0166

PROVEDBENA ODLUKA KOMISIJE
оd 21. ožujka 2014.
o izmjeni Odluke Komisije 2005/381/EZ u pogledu upitnika za izvješćivanje o primjeni Direktive 2003/87/EZ Europskog parlamenta i Vijeća
(priopćeno pod brojem dokumenta C(2014) 1726)
(Tekst značajan za EGP)
(2014/166/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu 2003/87/EZ Europskog parlamenta i Vijeća od 13. listopada 2003. o uspostavi sustava trgovanja emisijskim jedinicama stakleničkih plinova unutar Zajednice i o izmjeni Direktive Vijeća 96/61/EZ (1), a posebno njezin članak 21. stavak 1.,
budući da:
(1)
Člankom 21. stavkom 1. Direktive 2003/87/EZ zahtijeva se da države članice svake godine Komisiji podnose izvješće o primjeni te Direktive. Otkad je donesena, Direktiva 2003/87/EZ znatno je izmijenjena, a Komisija je donijela razne zakonodavne instrumente za njezinu daljnju provedbu.
(2)
Direktivom 2008/101/EZ Europskog parlamenta i Vijeća (2) i Direktivom 2009/29/EZ Europskog parlamenta i Vijeća (3) izmijenjena je Direktiva 2003/87/EZ kako bi se u sustav trgovanja emisijskim jedinicama stakleničkih plinova unutar Unije uključile zrakoplovne djelatnosti, odnosno radi poboljšanja i proširenja sustava Zajednice za trgovanje emisijskim jedinicama stakleničkih plinova. Uredbom Komisije (EU) br. 601/2012 (4) utvrđena su pravila za praćenje i izvješćivanje o emisijama stakleničkih plinova i podacima o djelatnostima, dok su Uredbom Komisije (EU) br. 600/2012 (5) utvrđena pravila za verifikaciju izvješća o emisijama stakleničkih plinova, akreditaciji i uzajamnom priznavanju verifikatora te istorazinskoj procjeni akreditacijskih tijela.
(3)
Nadalje, Uredbom Komisije (EU) br. 389/2013 (6) utvrđeni su opći i operativni zahtjevi te zahtjevi glede održavanja koji se odnose na Registar Unije, a Odlukom Komisije 2011/278/EU (7) utvrđeni su prijelazni propisi na razini Unije za usklađenu besplatnu dodjelu emisijskih jedinica na temelju članka 10.a Direktive 2003/87/EZ.
(4)
Odlukom Komisije 2005/381/EZ (8) utvrđen je upitnik kojim bi se države članice trebale služiti pri sastavljanju godišnjih izvješća kojima je cilj uspostaviti detaljne opise primjene Direktive 2003/87/EZ. Odlukom Komisije 2006/803/EZ (9) izmijenjen je taj upitnik na temelju iskustava koje su države članice i Komisija stekle u njegovoj primjeni.
(5)
Primjena Direktive 2003/87/EZ kako je izmijenjena te zakonodavni instrumenti koje je Komisija donijela kao i kasnija iskustva država članica i Komisije u uporabi upitnika ukazali su na potrebu da se pojača sinergija i usklađenost podataka o kojima se izvješćuje.
(6)
Posebno bi trebalo izmijeniti zahtjeve vezane uz izvješćivanje utvrđene u tom upitniku kako bi bili u skladu sa spomenutim zakonodavnim instrumentima te bi ih trebalo poboljšati na usklađen način kako bi se pojačala djelotvornost postupka izvješćivanja i kvaliteta informacija o kojima izvješćuju države članice.
(7)
Prilog Odluci 2005/381/EZ treba stoga izmijeniti.
(8)
Mjere predviđene ovom Odlukom u skladu su s mišljenjem Odbora za klimatske promjene osnovanog u skladu s člankom 26. Uredbe (EU) br. 525/2013 Europskog parlamenta i Vijeća (10),
DONIJELA JE OVU ODLUKU:
Članak 1.
Prilog Odluci 2005/381/EZ zamjenjuje se tekstom iz Priloga ovoj Odluci.
Članak 2.
Ova je Odluka upućena državama članicama.
Sastavljeno u Bruxellesu 21. ožujka 2014.

Labels: 12
8
20